
Szikra plazmákban előállított egy- és kétkomponensű nanorészecskéken alapuló SERS szubsztrátok előállítása és összehasonlítása

A szikra plazmákon alapuló nanorészecske-előállítás során két vezető elektród között hoznak létre ismétlődő kisüléseket. A szikra magas hőmérséklete miatt az elektródok anyaga lokálisan párolog, majd a vivőgázzal keveredve és gyorsan lehűlve részecskéket képez. Különböző anyagú elektródok alkalmazásával az előállított nanorészecskék anyagi minősége és összetétele egyszerűen módosítható. A módszer lehetőséget ad eltérő összetételű egy- és kétkomponensű nanorészecskék  azonos körülmények között történő létrehozására, így a különböző anyagú részecskék leválasztásával készített szubsztrátok felületerősített Raman spektroszkópiai (SERS) mérésekben mutatott erősítési tulajdonságaik szempontjából egymással összehasonlíthatók.
Munkám során szikrakisüléses nanorészecske generátorban állítottam elő ezüst, arany és réz, valamint arany-ezüst és arany-réz ötvözet nanorészecskéket. A részecskéket kvarclapokra leválasztva nanostruktúrákat hoztam létre, amelyek SERS-erősítését Rodamin 6G oldat Raman spektrumának mérésével vizsgáltam 532 nm és 780 nm hullámhosszú gerjesztések mellett. A SERS szubsztrátok összehasonlítását rögzített leválasztási idő és felületi részecskekoncentráció mellett készített nanostruktúrák alkalmazásával is elvégeztem. Meghatároztuk az előállított nanorészecskék méreteloszlását is, valamint a nanostruktúrákat összetételük és abszorpciós spektrumuk szerint karakterizáltuk.
Összehasonlítva az eltérő összetételű SERS szubsztrátok erősítéseit mindkét gerjesztés esetén, a legmagasabb értékek a tiszta ezüst nanorészecskék felhasználásával készített szubsztrátokra adódtak, míg a legalacsonyabb értékeket a tiszta réz nanostruktúrákra kaptuk. A legnagyobb erősítést 780 nm hullámhosszú gerjesztés mellett mértük, ennek értéke a 105-es nagyságrendbe esett. Az 532 nm hullámhosszú gerjesztés esetén számolt erősítések akár három nagyságrenddel alacsonyabbak voltak, mint 780 nm esetén. Ezen felül a mért erősítések összetétel-függése is jelentősen eltért a két gerjesztő hullámhossz mellett, vagyis az egyes összetételekhez tartozó erősítések aránya is változott.



